**Notă informativă**

**Standardele de competență digitală pentru cadrele didactice din sistemul preuniversitar**

Scopul acestui document constă în enunțarea competenţelor digitale de care trebuie să dea dovadă cadrele didactice din învățămîntul preuniversitar. Competenţele digitale reprezintă ansambluri dinamice de cunoștințe, abilități, deprinderi, atitudini şi valori, formate și dezvoltate prin învățare, pe care le posedă un individ și care pot fi mobilizate pentru a soluționa diverse probleme ce apar în procesul colectării, păstrării, prelucrării şi diseminării informaţiei prin intermediul tehnologiilor informaţiei şi a comunicaţiilor.

Pe măsură ce tehnologiile sunt integrate în toate activitățile din orice domeniu, capacitatea de a utiliza aceste tehnologii și de a ține pasul cu evoluția lor rapidă a devenit o condiție obligatorie întrucît tehnologiile digitale transformă fiecare aspect al vieții, de la stilul de viață personal la activitatea de la locul de muncă.

În secolul XXI profesorii școlari trebuie să posede competenţe digitale pentru a face față provocărilor erei informaționale. Necesitatea deținerii unui anumit nivel de competențe digitale are două fațete pentru profesori: parte integrantă a competențelor profesionale; stimulent și catalizator pentru dezvoltarea competențelor digitale ale evelior ca prerogativă de angajare a acestora în cîmpul muncii.

Domeniile de competență au fost determinate în conformitate cu un șir de documente naționale și internaționale [...], aparținînd domeniului competenței-cheie digitale transversale din documentul cadru al Parlamentului European şi al Consiliului European din 18 decembrie 2006 privind competenţele-cheie pentru învăţarea pe tot parcursul vieţii []. Din sprectrul larg de competențe digitale au fost selectate și incluse în acest document cele strict necesare unui cadru didactic pentru a realiza activitățile profesionale:

* acces la cele mai bune resurse și conținuturi educaționale;
* comunicare cu colegii, părinții și în cadrul rețelelor profesionale;
* efectuarea managementului activităților didactice prin instrumente digitale.

Definirea competențelor cadrelor didactice în forma unui document cadru, care să ghideze formarea și dezvoltarea lor profesională de-a lungul carierei este una dintre condițiile majore a creșterii nivelului realizărilor elevilor. Competențele digitale au fost clasificate pe trei nivele – de bază, intermediar, avansat – din cîteva considerente.

În prezent, la finele formării inițiale cadrele didactice dețin un anumit nivel de competențe digitale conțiționat de programele de studii și de educația lor informală și non-formală. Pe de altă parte, mulți pedagogi au definitivat educația lor inițială cu mult timp în urmă, cînd multe instrumente și tehnologii informaționale nu erau disponibile. În același timp domeniul TIC este unul foarte dinamic, viteza de dezvoltare a noilor instrumente și oportunități fiind foarte mare, iar gama și complexitatea competențelor necesare pentru a fi pedagog în secolull XXI este atît de mare, încît este puțin probabil ca un individ să le posede în totalitate sau să le dezvolte în aceeași măsură la anumite momente de timp.

În consecință, cadrele didactice trebuie să-și actualizeze în mod constant competențele și să le adapteze, iar acest lucru necesită atitudini critice bazate pe dovezi, care să le permită să fie responsabili de rezultatele elevilor.

Nivelele de competențe stabilite vor servi ca indicatori în angajarea cadrelor didactice, precum și în acordarea categoriilor cadrelor didactice în exercițiu.

**Competența digitală pentru cadrele didactice**

**Grup țintă: cadre didactice preuniversitare**

Domeniile de competență digitală

1. Comunicarea digitală
2. Gestionarea informaţiei
3. Crearea de conţinuturi digitale educaţionale
4. Implementarea aplicaţiilor de management şcolar
5. Sisteme de gestionare a conținuturilor educaționale (SGCE)
6. Utilizarea echipamentelor digitale în educaţie
7. Respectarea normelor etice și legale în spațiul digital

|  |  |  |
| --- | --- | --- |
| **Domeniile de competență digitală** | | |
| Nivel de bază | Nivel intermediar | Nivel avansat |
| **1. Comunicare digitală** | | |
| Utilizează instrumentele standard de comunicare pentru transmiterea și recepționarea sarcinilor de învățare, feed-back individual și de grup etc | Utilizează instrumentele avansate de comunicare pentru realizarea diferitor activități de învățare | Activează într-un mediu de comunicare, digital; Realizează diverse activități educaționale nemijlocit în mediul digital; |
| Este membru al grupurilor / comunităților profesionale virtuale, urmărește activitatea grupului, noutățile și problemele discutate, fără a se implica în conversații | Este membru al grupurilor / comunităților profesionale virtuale, participă în activitatea grupului, pune în discuție noutăți și probleme, | Este creator / membru al grupurilor / comunităților profesionale virtuale, gestionează activitatea grupului, dezvoltă și promovează activitatea acestuia în Rețea. |
| **2. Gestionarea informaţiei** | | |
| Utilizează tehnici standard pentru a identifica resursele digitale în Rețea; | Utilizează tehnici avansate de căutare în Rețea; | Dezvoltă mediul informațional digital propriu, din care selectează resurse relevante folosind o multitudine de metode |
| Organizează datele în fișiere și directoare în medii locale și externe | Gestionează drepturile de acces la date în medii local și externe | Organizează prelucrarea în comun a datelor la distanță |
| Cunoaşte criteriile de evaluare a validităţii informaţiei | Aplică criteriile de evaluare a validităţii informaţiei | Adaptează criteriile de evaluare a validității informatice la contextele didactice |
| **3. Crearea de conţinuturi digitale educaţionale** | | |
| Utilizează resurse digitale disponibile-existente în procesul didactic | Îmbunătățește resursele existente prin aplicarea opțiunilor avansate ale aplicațiilor generice | Crează resurse digitale proprii.  Integrează dinamic text, date, obiecte multimedia proprii sau preluate din locații externe în resursele utilizate în dependență de necesitate |
| Evaluează calitatea resurselor digitale utilizând criterii prestabilite | Analizează critic calitatea resurselor digitale prin compararea cu alte resurse, corelarea cu necesitățile educaționale, stabilirea și evaluarea criteriilor de evaluare | Analizează critic calitatea resurselor digitale prin îmbinarea unor criterii complexe. Propune și realizează în colaborare îmbunătățiri |
| Informează cadrele didactice despre resursele digitale disponibile | Promovează utilizarea resurselor digitale în mediul pedagogic | Realizează sesiuni de training pentru colegi și alte grupuri țintă în vederea utilizării TIC în procesul didactic |
| Încurajează elevii să prezinte rezultatele învățării în format digital | Implică elevii în evaluarea și editarea resurselor digitale produse de colegi | Implică elevii în crearea resurselor digitale |
| Identifică softuri educaționale relevante pentru a le utiliza în disciplinele, pe care le predă. | Integrează softuri educaționale în procesul didactic în mod adecvat | Contribuie la elaborarea scenariilor și elaborarea softurilor educaționale |
| **4. Implementarea aplicaţiilor de management şcolar** | | |
| Utilizează sistemele de management şcolar pentru activități de planificare | Promovează utilizarea sistemelor de management şcolar pentru activități de planificare | Realizează sesiuni de training pentru colegi şi alte grupuri ţintă în vederea utilizării sistemelor de management şcolar |
| Utilizează sistemele de management şcolar pentru comunicare | Promovează utilizarea sistemelor de management şcolar pentru comunicare | Realizează sesiuni de training pentru grupuri ţintă în vederea utilizării sistemelor de management şcolar pentru comunicare |
| Utilizează aplicații de management şcolar pentru gestionarea procesului de evaluare | Promovează avantajele aplicaţiilor de management şcolar pentru gestionarea procesului de evaluare | Utilizează instrumentele de analiză statistică integrate în aplicaţiile de management şcolar pentru analiza progresului elevilor |
| Utilizează sistemele de gestiune a clasei digitale pentru monitorizarea elevilor și grupurilor pe parcursul activităților educaționale | Coordonează activitatea elevilor pe parcursul activităților educaționale prin intermediul clasei digitale | Configurează sistemele de gestiune a clasei digitale în funcție de specificul clasei |
| **5. Sisteme de gestionare a conținuturilor educaționale (SGCE)** | | |
| Utilizează resurse educaționale digitale din SGCE | Adaptează / actualizează resursele educaționale existente pentru utilizare în cadrul SGCE | Integrează in SGSA resurse educaționale proprii conform unor scenarii elaborate anterior, folosind instrumentele creative ale sistemului , alte softuri specializate pentru crearea și dezvoltarea resurselor digitale |
| Utilizează resurse pentru evaluare, din SGCE | Adaptează / actualizează resurse pentru evaluare locală în cadrul aplicațiilor de evaluare, integrate în SGCE | Creează și gestionează resurse pentru evaluare locală în cadrul aplicațiilor de evaluare, integrate în SGCE |
| Utilizează resursele sistemelor de gestionare a conținuturilor pentru realizarea activităților educaționale cu grupuri de elevi în cadrul unei clase | Individualizează la nivel de elev sarcinile de învățare prin mixarea resurselor integrate în SGCE | Elaborează parcursuri individuale de învățare pentru elevi sau grupuri de elevi prin mixarea resurselor integrate în SGCE și utilizarea resurselor proprii |
| **6. Utilizarea echipamentelor digitale în educaţie** | | |
| Utilizează funcționalitățile de bază ale echipamentelor digitale de uz general pentru activități de instruire și comunicare în instituție | Utilizează funcționalitățile avansate ale echipamentelor digitale de uz general pentru activități de instruire și comunicare în instituție | Identifică și experimentează noi modele de utilizare a echipamentelor digitale de uz general și a celor specializate pentru organizarea creativă a activităților educaționale |
| Utilizează funcționalitățile de bază ale tablei interactive | Utilizează funcționalitățile avansate ale tablei interactive | Utilizează echipamente specializate : laboratorul virtual, microscopul digital; seturi digitale integrate pentru studierea limbilor străine |
| Utilizează funcționalitățile de bază ale dispozitivelor digitale multimedia în producerea resurselor digitale multimedia cu caracter educațional | Utilizează funcționalitățile avansate ale dispozitivelor digitale multimedia în producerea resurselor digitale multimedia cu caracter educațional | Instruiește grupuri țintă in utilizarea dispozitivelor digitale multimedia în producerea resurselor digitale multimedia cu caracter educațional |
| Identifică problemele tehnice apărute în procesul de utilizare a echipamentelor | Descrie specificul problemelor tehnice apărute în procesul de utilizare a echipamentului si apelează la suport tehnic specializat | Contribuie la soluționarea problemelor tehnice de utilizare a echipamentului (în cazul în care soluția nu implica riscuri de sănătate sau alte riscuri) |
| **7. Respectarea normelor etice și legale în spațiul digital** | | |
| Utilizează rațional din punct de vedere energetic dispozitivele electronice | Identifică efectele pozitive și negative ale tehnologiilor informaționale asupra mediului înconjurător și sănătății umane | Ia decizii informate referitor la dispozitivele electronice pe care le procură și modul în care le utilizează, ținând cont de impactul acestora asupra mediului înconjurător și sănătății umane |
| Utilizează instrumentele de securitate cibernetică prestabilite pentru protecția datelor şi echipamentelor în mediul digital personal (antivirus, firewall, parole) | Variază strategiile de securitate pe care le utilizează(antivirus, firewall, parole)  Identifică amenințările de securitate și apelează la ajutor pentru a le înlătura | Configureză aplicațiile de securitate cibernetică pe care le deține  Rezolvă amenințările de securitate cu care se confruntă |
| Explică riscurile asociate distribuirii informațiilor cu caracter personal pe internet | Utilizează instrumente care asigură confidențialitatea informațiilor cu caracter personal pe internet | Ia decizii cu privire la aplicațiile și circumstanțele în care i se colectează date cu caracter personal |
| Explică elevilor și colegilor fenomenul de agresiune cibernetică | Informează organele abilitate în cazul depistării situațiilor de agresiune cibernetică | Întreprinde actitivități de prevenire a cazurilor de agresiune cibernetică |
| Respectă regulile de utilizare a resurselor digitale în distribuție liberă și a celor proprietare | Explică elevilor și colegilor regulile de utilizare a resurselor digitale în distribuție liberă și a celor proprietare | Promovează regulile de utilizare a resurselor digitale în distribuție liberă și a celor proprietare |
| Utilizează instrumente prestabilite de depistare a plagiatului | Selectează instrumente pentru depistarea plagiatului | Promovează instrumentele pentru depistarea plagiatului |
| Cunoaște prevederile legislației în domeniul protecţiei copiilor în mediul digital, educația digitală, infracțiunile cibernetice, protecția datelor, etc. | Explică prevederile legislației domeniul protecţiei copiilor în mediul digital, educația digitală, infracțiunile cibernetice, protecția datelor, etc. | Promovează prevederile legislației domeniul protecţiei copiilor în mediul digital, educația digitală, infracțiunile cibernetice, protecția datelor, etc. |